Foto: Cornel Noana Facebook

Se pregăteau de etapa națională a concursului de Robotică. Strânseseră bani din sponsorizări și construiau un proiect cu care să vină la București. Între timp, a venit pandemia, competiția a fost suspendată, iar elevii au intrat în izolare.

Vorbim despre unii dintre cei mai promițători tineri ai generației Z de la noi. Echipele de Robotică ale Colegiului Unirea Focșani, coordonate de profesorul Adrian Colin, au fost în ultimii ani la cele mai mari competiții de tehnologie din lume. Anul trecut, la Detroit, în Statele Unite, acum doi ani la Chiang Mai, în Thailanda. Când prin mințile acestor tineri zburdă numai idei din viitor, cum să le ții în izolare? Nu le ții, le lași să colinde. „Ne-am întrebat cum putem noi ajuta în această criză”, spune profesorul Adrian Colin, care a văzut că cele mai mari nevoi acum sunt echipamentele de protecție. „Ne-am gândit că am putea face viziere pentru personalul medical cu imprimanta noastră 3D”. Un elev din Galați pusese deja în practică ideea cu succes, iar Asociația Nație prin Educație, cea care organizează de câțiva ani încoace aceste competiții de Robotică, a încurajat inițiativa. Așa că profesorul i-a pus pe elevi la treabă.

Au căutat împreună un prototip care să fie ergonomic, fiabil, au ales un model făcut în Cehia, open source și, cu banii strânși pentru competiție au cumpărat filament pentru producerea echipamentelor. Între timp, un antreprenor a mai donat o imprimantă 3D. La Colegiul Unirea Focșani se lucrează 24 de ore din 24. Imprimanta printează la foc continuu, supravegheată prin camere video de echipă; fiecare elev, de la el de acasă. Profesorul mai merge din când în când și schimbă filamentul. „Ar mai fi nevoie de o imprimantă”, spune, „dar, chiar și așa, reușim să facem în fiecare zi câte 10 bucăți”. Vizierele sunt igienizate apoi cu alcool izopropilic și trimise la instituțiile medicale cu instrucțiunile de sterilizare, pentru a putea fi folosite. Ieri, directorul Colegiului, profesorul Cornel Noană, a anunțat că primele viziere au ajuns deja la Serviciul de Ambulanță Focșani, la Spitalul Județean Vrancea și la Centrul de Dializă.

Producerea vizierelor de către echipele de Robotică ale elevilor din România a ajuns deja fenomen. Profesorul Adrian Colin spune că la sfârșitul săptămânii trecute erau peste 40 de echipe. La Focșani s-a mai alăturat Liceul Alexandru Ioan Cuza, dar sunt școli de peste tot din țară care au preluat ideea elevului Mihai David de la Liceul Mircea Eliade din Galați și au dus-o mai departe sub egida Asociației Nație prin Educație. Presa a scris deja despre Colegiul Ștefan cel Mare din Târgu Neamț, Colegiul Tehnic Ioan D. Lăzărescu din Cugir, Colegiul George Coșbuc din Năsăud…

Elevii din Galați produc viziere și măști (Sursa: Viața liberă)

La momentul la care vorbim nu știm când se vor întoarce elevii la școală, nu știm nici dacă această competiție de Robotică mai poate avea loc, dar solidaritatea fără margini a elevilor în izolare e poate cea mai frumoasă întrecere posibilă. În fond, ce e o vizieră? Un scut simbolic între două lumi și o minunată pildă din zilele pandemiei despre școala care te poate salva.